
Text rozhodnutia
Súd: Krajský súd Bratislava Spisová značka: 18CoE/123/2013 Identifikačné číslo súdneho spisu: 1410200414 Dátum vydania rozhodnutia: 25. 04. 2013 Meno a priezvisko sudcu, VSÚ: JUDr. Beata Trandžíková ECLI: ECLI:SK:KSBA:2013:1410200414.1 Uznesenie Krajský súd v Bratislave, vo veci výkonu rozhodnutia o úprave styku s maloletou A. C., nar. XX.XX.XXXX, bytom u matky, zastúpená kolíznym opatrovníkom: Úrad práce, sociálnych vecí a rodiny Bratislava, Vazovova č. 7/A, dieťa rodičov: matka - Mgr. P. C., bytom T., D. XX a otec - S. C., bytom T., P. XX, o odvolaní povinnej vo veci nariadenia výkonu rozhodnutia núteným odobratím maloletej A. C., nar. XX.XX.XXXX matke Mgr. P. C. a jej odovzdaním otcovi S. C. dňa XX.XX.XXXX v čase od 17.00 hod. do 19.00 hod. za účasti Úradu práce, sociálnych vecí a rodiny a za asistencie Obvodného oddelenia PZ SR Bratislava - Karlova Ves, voči uzneseniu Okresného súdu Bratislava IV č.k. 39Em 1/2010-156, zo dňa 07.12.2012 takto: r o z h o d o l : Krajský súd v Bratislave odvolanie povinnej voči uzneseniu Okresného súdu Bratislava IV, č.k. 39Em 1/2010-156 o d m i e t a . o d ô v o d n e n i e : Odvolaním napadnutým uznesením súd prvého stupňa nariadil výkon rozhodnutia núteným odňatím maloletej A. C., nar. XX.XX.XXXX matke Mgr. P. C. a jej odovzdaním otcovi S. C., a to dňa XX.XX.XXXX v čase od 17.00 hod. do 19.00 hod., z dôvodu nerešpektovania rozhodnutia súdu zo dňa 09.11.2009, č.k. 25P 125/2009-36, právoplatným dňa 16.02.2010 a vykonateľným dňa 20.11.2009 v spojení s uznesením Krajského súdu v Bratislave, zo dňa 27.01.2010, č.k. 11CoP 25/2010-62. Voči vydanému uzneseniu podala povinná odvolanie v ktorom uviedla, že nie je pravdou, že odmieta pripraviť dieťa na stretnutia s otcom a bráni otcovi maloletej so stretávaním sa v zmysle vydaného rozhodnutia. Práve naopak, otec maloletej záujem o dieťa neprejavuje, na dohodnuté termíny nepríde a do miesta bydliska matky sa dostavil naposledy dňa 10.11.2012 v sprievode príslušníkov policajného zboru, pričom označoval matku maloletej za psychicky narušenú, psychopatickú osobu a z invektív a správania sa oprávneného maloletá mala psychickú traumu. O dieťa záujem nemal a v prítomnosti príslušníkov PZ sa správal nevhodne a opustil následne byt. Od 10.11.2012 sa o dieťa nezaujímal, povinnú nenavštívil v určené hodiny, až 06.02.2013, v deň, keď bol nariadený výkon rozhodnutia opakovane prišiel za prítomnosti príslušníkov PZ do miesta bydliska maloletej a demonštroval za prítomnosti svedkov záujem o maloletú dcéru. V čase nariadeného výkonu rozhodnutia bola s dcérami na prechádzke, nakoľko v bytovom dome sa pracovalo, prebiehali tam rekonštrukčné práce, čo rušilo deti, a preto sa žiaľ dostavila oneskorene na určený termín. Tento prípad bol len výnimočnou situáciou, ktorú využil oprávnený, nakoľko v určené termíny vydaným predbežným opatrení dodržiava a v bydlisku sa zdržiava, za účelom odovzdania dieťaťa otcovi. Pri náhodnom stretnutí s oprávneným dňa 02.03.2012 v S. H. maloletá A. bola zo stretnutia s otcom nervózna, otca poznala, evidentne sa ho bála a nechcela s ním komunikovať. Vydané uznesenie žiadala ako neopodstatnené zrušiť. Krajský súd v Bratislave, ako súd odvolací (§ 10 ods. 1 OSP), preskúmal napadnuté uznesenie podľa § 212 OSP bez nariadenia pojednávania, podľa § 214 ods. 2 OSP a dospel k záveru, že odvolanie povinného je potrebné odmietnuť. Z obsahu spisu mal odvolací súd jednoznačne preukázané, že oprávnený sa domáhal návrhom na nariadenie výkonu rozhodnutia - uznesenia Okresného súdu Bratislava IV, č.k. 25P/125/2009-36 zo dňa 09.11.2009 v spojení s uznesením Krajského súdu v Bratislave, č.k. 11CoP 25/2010-62 zo dňa 27.01.2010, ktorým nariadil súd predbežným opatrením úpravu styku maloletej A. C., tak, že otec je oprávnený sa stretávať s maloletou A. predbežne každý párny kalendárny týždeň v stredu od 17,00 hod. do 19,00 hod. a každý nepárny kalendárny týždeň v sobotu od 10.00 hod. do 13.00 hod. Matke bola uložená povinnosť dieťa riadne pripraviť na stretnutie a odovzdať otcovi. Exekučný titul sa stal vykonateľným dňa 20.11.2009. Súd prvého stupňa opakovane z dôvodu nerešpektovania exekučného titulu udeľoval poriadkové pokuty. Súd prvého stupňa na základe uvedeného v zmysle návrhu oprávneného zo dňa 19.11.2012 nariadil uznesením zo dňa 7.12.2012, č.k. 39 Em 1/2010- 156 nútený výkon rozhodnutia odňatím maloletej matke a odovzdaním otcovi na deň 06.02.2013 od 17.00 hod. do 19.00 hod. za účasti asistencie kolízneho opatrovníka, príslušníkov PZ. Zo zápisnice o výkone rozhodnutia zo dňa 06.02.2013 je zrejmé, že všetci zúčastnení sa snažili zákonným postupom kontaktovať matku dieťaťa a realizovať nútený výkon rozhodnutia. Nakoľko matka neotvárala, kontaktovali susedov, klopali opakovane na bytové dvere, avšak po neúspešnom domáhaní sa prevzatia dieťaťa a odovzdania ho otcovi, nepristúpili k otvoreniu bytu a odišli. Podľa ust. § 273 ods. 4 veta prvá Občianskeho súdneho poriadku je súd oprávnený v súčinnosti s príslušným orgánom sociálnoprávnej ochrany detí a sociálnej kurately, príp. s príslušným orgánom obce zabezpečiť odňatie dieťaťa tomu, u koho podľa rozhodnutia nemá byť a postarať sa o jeho odovzdanie tomu, komu podľa rozhodnutia je zverené, alebo tomu, komu rozhodnutie priznáva právo na styk s dieťaťom po obmedzený čas, alebo tomu, kto je oprávnený neoprávnene premiestnené alebo zadržané dieťa prevziať. Podľa § 218 ods. 1 písm. e) OSP odvolací súd odmietne odvolanie, ak rozhodnutie napadnuté odvolaním zaniklo inak. Z napadnutého uznesenia je zrejmé, že nútený výkon rozhodnutia bol nariadený na konkrétny deň a čas a uskutočnením tohto výkonu v deň, na ktorý bol nariadený (dieťa sa na vymedzený čas nepodarilo odňať) jeho účinnosť zanikla. Aj keď zákon priznáva účastníkovi právo na podanie odvolania v takto vydanému uzneseniu, odvolací súd s poukazom na ust. § 218 ods. 1 písm. e) OSP bol povinný odvolanie povinnej odmietnuť z dôvodu, že rozhodnutie zaniklo inak, t.j. stratilo účinnosť. Odvolací súd v takýchto prípadoch rozhodne bez toho, aby skúmal vecnú stránku vydaného rozhodnutia napadnutého odvolaním. Toto uznesenie bolo prijaté členmi senátu jednohlasne. Poučenie: Proti tomuto uzneseniu odvolanie nie je prípustné.

